钦定古今图书集成/明伦汇编/氏族典/第277卷 > 王廷
## 钦定古今图书集成/明伦汇编/氏族典/第277卷 > 王廷

按《明外史王廷传》：“廷字子正，南充人。嘉靖十一年进
士。授户部主事，改御史。疏劾吏部尚书汪𬭎，谪亳州
判官。历苏州知府，有政声。累迁左副都御史，总理河
道。三十九年，转南京户部右侍郎，总督粮储，改南京
刑部，复改户部，总督漕运，巡抚凤阳诸府。转左侍郎，
还理部事，迁南京礼部尚书，召为左都御史。御史齐”
康为高拱劾徐阶，廷言：“康怀奸党邪，不重惩无以定
国是。”帝为谪康，谕留阶，拱遂引疾去。而给事中张齐
者，尝行边，受贾人金，事稍泄，阴求阶子璠居间。璠谢
不见。齐恨，遂摭康疏，语复论阶。阶亦引疾去。廷因发齐奸利事，遂下诏狱，释为民。拱再相，廷恐其修郄，遂
乞休以避之。拱寻嗾给事中周芸、御史李纯朴讼齐
事，谓廷阿阶意，罗织不辜。诏斥为民，宥齐，补通州判
官。万历初，齐以不谨罢。巡抚四川。都御史曾省吾言：
“廷直节劲气，始终无改，宜复官。”诏以故官致仕。十六
年赐存问。明年卒，谥恭节。